Ons is teen 08:00 gereed om na Hartenbos te vertrek Toe Johann die engin aanskakel, is daar niks. Een van die twee batterye wat in serie gekoppel is om 24 v te lewer, is heeltemal pap. Na 'n lang en tevergeefse gesukkel om die saak reg te stel, bel hy die AA en binne 'n uur is hul plaaslike agent vanaf George daar en hulle jumpstart die engin. Daarna skakel ons nie weer die engin af nie, pak die laaste goedjies in terwyl die engin luier, en vertrek Hartenbos toe. Ons gaan eers deur na Mosselbaai om by Battery Centre die batterye te laat versien. Die een battery wat nie gediens behoort te word nie, kort toe 'n diens en hulle maak dit vol water. Die eienaar meen dat die battery behoort te laai terwyl ons na Hartenbos terug ry.
Ons boek in by die ATKV oord en kry 'n tydelike staanplek vir die nag, aangesien die staanplek naby die see wat ons verkies eers van Sondag beskikbaar is.
Johann toets die battery nadat dit lank gelaai het, maar dit werk nie. Dit staan boepens opgeswel. Hy ry later deur na Mosselbaai, bel die eienaar van Battery Centre by sy huis, en hy kom maak die winkel so teen 16:00 oop en verkoop aan ons 'n nuwe battery. Terug by die kamp word die battery ingesit en gekoppel volgens die batteryman se instruksies. Toe Johann dit toets, vat die engin onmiddlik. R700 en baie vloeke later is alles weer in werkende toestand. So 'n verdomde battery is swaar, en die gaatjie waarin dit moet pas effe klein. Nogal 'n hengse job om dit uit en weer in te sit. Vingers se kneukels nerfaf gesukkel. Johann bind twee toue om die nuwe battery en toe sak dit lekker in die holte in.
More kan ons oortrek na ons staanplek wat byna op die seefront is. As die engin nie kon start nie, sou ons nie kon oortrek nie.
Ons ontmoet mekaar by die spoorweg museum en koop ons kaartjies. Kaartjies is R95 per persoon, maar ons ou toppies kry elk R10 afslag. Ons was veronderstel om teen 11:00 te vertrek. Hulle haak een van die ou gemotoriseerde inspeksie-waentjies voor 'n ander inspelsiewa met geen engin nie, en ons is gereed om te vertrek. Toe tree die noodlot in en die waentjie se windremme bou nie drukking op nie, en kan ons nie sonder remme teen die berg uit ry nie!. Na 'n 30 minute vertraging word 'n ander inspeksiewaentjie wat wel 'n motor het, nader gebring, en die "sleepkar" word aan hom gehaak. Ons klim oor in die nuwe waentjie en na 30 minute vertaging is ons uiteindelik op pad berg toe. Dit was BAIE warm in die karretjie terwyl ons moes wag om te vertrek, maar toe ons eers ry, kom daar 'n lekker koel luggie by die vensters in.
Ons sit nou in die agterste wa en daal vir 30 minute tot by 'n lekker piekniek plek wat net laer af as Power stasie is. Daar is 'n lekker groot koelteboom waaronder ons kon sit. Johann het 'n bottel vonkelwyn saamgevat en ons kon 'n heildronk drink op 'n lekker uitstappie. Susan het Tuna souttert gemaak, en ons smul lekker aan die kossies en voggies. Die stop vir die piekniek was 30 minute, en ons daal daarna vir nog 30 minute die verdere afstand tot by die beginpunt. Ons was weer so teen 14:00 by ons voertuie wat teen daardie tyd so warm soos bakooonde was.
'n Winderige, betrokke dag na al die weke se mooi weer. Ons vat dit rustig na al die opwinding van gister.
Agtergrond: Mosselbaai is vandag die 7de grootste hawe in die land. Dit spog ook met die eerste poskantoor in die land, sowel as die eerste kerk.
Bartholomeus Diaz het op 3 Februarie 1488 hier by die strand ingeseil en 'n fontein gevind om sy water voorraad aan te vul. In 1500 het 'n seevaarder, Pedro d'Ataide tydens 'n storm hier ingeseil en 'n verslag oor die storm en die verlies van baie van sy vloot, geskryf. Hy het die verslag in 'n skoen aan 'n Melkhoutboom gehang. 'n Ander seevaarder, Joao da Nova het op 7 Julie 1501 die verslag hier aan die boom gevind. Hierna is die boom as 'n soort van poskantoor deur seevaarders gebruik. Da Nova het ook 'n klein klip struktuur as kerkie gebou - die eerste in Afrika.
Johann besoek die historiese gedeelte van Mosselbaai, terwyl Elsie die Langeberg Winkelsentrum besoek. Hieronder is 'n aantal van die baie en interessante ou geboue van die sentrale dorp. Kyk op die foto hieronder (Mossel Bay Boating co) is daar 'n groot klip op die gebou se hoek. Dit is in die ou dae geplant sodat die ossewaens se aste nie die gebou se hoeke kon beskadig nie
Dis 'n betrokke, effe winderige dag en ons ry verder weswaarts langs die kus af om eerstens na Danabaai te gaan kyk. Danabaai is 'n groot stranddorp met baie en groot huise. Dit is bo op die "berg" en mens moet omtrent met 'n "pas" afry om onder by die twee seestrande te kom. Die strande is baie mooi sandstrande, maar dit is nie juis prakties om daarheen te stap nie. Dis te ver en te steil.
Die jakkalsvo�l hieronder moes ons in die ry afneem. Net soos jy stilhou om 'n foto te neem, vlieg dit weg, net om weer 'n entjie verder op 'n paal of op die heining te gaan sit. Die twee skilpadjies het geskrum in die middel van die teerpad. Dit is 'n wonder hul is nie raakgery nie. Een het later besef hy kom tweede en die aftog geblaas. Ons het oral op en langs die pad van die skilpadjies gesien rondloop.